༄།།ཀུན་གཟིགས་ཐམས་ཅད་མཁྱེན་པ་མི་ཕམ་ཕྱོགས་ལས་རྣམ་རྒྱལ་མཆོག་གི་ཞལ་ནས་གླིང་བྲོ་བདེ་ཆེན་རོལ་མོ་འདི་གངས་ལྗོངས་མཐའ་དབུས་མེད་པར་འཁྲབ་སྟོན་གྱི་སྲོལ་ཞིག་དར་སོང་ན།བོད་གངས་རིའི་ལྗོངས་ལ་ནད་མུག་འཁྲུག་རྩོད་དབྱིངས་སུ་ཞི།བདེ་སྐྱིད་ཀྱི་ཉི་མ་ཞིག་ཤར་བའི་རྟེན་འབྲེལ་ཡོད་གསུང་།འོན་ཀྱང་བླ་མ་མི་ཕམ་རིན་པོ་ཆེ་ཞལ་བཞུགས་པའི་སྐུ་རིང་ལ་གླིང་བྲོ་བདེ་ཆེན་རོལ་མོ་འདི་ཁྱབ་བརྡལ་དུ་དར་བའི་རྟེན་འབྲེལ་མ་འགྲིག་པ་རེད།དེའི་རྗེས་སུ་རྭ་སྒྲེང་ཁྲི་རིན་པོ་ཆེ་དང་ཉག་བླ་བསོད་རྒྱལ་འཕགས་ཆེན་གོང་མ་ལ་སོགས་པས་གླིང་བྲོ་བདེ་ཆེན་རོལ་མོ་འདི་གངས་ལྗོངས་སྤྱིའི་སྐུ་རིམ་དུ་འཁྲབ་སྟོན་ཞིག་ཨེ་ཡོང་བལྟས་ཀྱང་།གངས་རིའི་ལྗོངས་པ་རྣམས་བསོད་ནམས་དམན་པའི་སྟོབས་ཀྱིས་ཡང་དག་པར་མཐར་མ་འཁྱོལ་བ་རེད།དེའི་རྗེས་སུ་བདུད་འཇོམས་ཡང་སྤྲུལ་ལ་སོགས་པས་ཡང་གླིང་བྲོ་བདེ་ཆེན་རོལ་མོ་འདི་དར་སྤེལ་ཞིག་ཨེ་ཡོང་བལྟ་དུས་བོད་གངས་རིའི་ལྗོངས་ཀྱི་བདེ་སྐྱིད་དུས་སུ་མ་སྨིན་པས་རྟེན་འབྲེལ་མ་འགྲིག་པ་རེད།ད་ལྟའི་གནས་སྐབས་ན་རྟེན་འབྲེལ་དུས་སུ་སྨིན་པའི་དབང་གིས་༧སྐྱབས་རྗེ་དམ་པ་ཡིད་བཞིན་ནོར་བུས་གླིང་བྲོ་བདེ་ཆེན་རོལ་མོ་འདི་དར་སྤེལ་རྒྱ་ཆེར་ཡོང་བར་མ་ཟད་ཐུགས་བཞེས་ནན་ཟབ་ཀྱིས་མདོ་དབུས་ཁམས་གསུམ་གྱི་མི་སྐྱ་ཕོ་མོ་རྣམས་ཀྱིས་ཁྲོད་དུ་བྲོ་གཞིའི་འཁྲབ་སྟོན་འདི་དར་ཁྱབ་བྱུང་ན་གངས་རིའི་ལྗོངས་སྤྱི་དང་བྱེ་བྲག་ཏུ་རང་རེ་གནས་པའི་ས་ཕྱོགས་སུ་བདེ་སྐྱིད་རྒྱ་ཆེན་པོ་ཡོད་གསུང་།